অর্ঘ্যর মৃত্যু আমাকে যতটা না আতঙ্কিত করে তার চেয়ে অনেক বেশি ভয়াল লাগে তার ফেসবুক চিঠির শেষ প্যারার ভবিষ্যত বাণী। বর্তমান বাস্তবতায় দাঁড়িয়ে নিশ্চিতভাবে বলা যায়, এই ভবিষ্যত বাণীর বাইরে এসে আশাবাদী হওয়ার মতো তেমন কিছু কোথাও দৃশ্যমান নেই। কিন্তু আসলেই কী শেষ বেয়াদবটিও একদিন সিস্টেমের অংশ হয়ে যাবে? তাই যদি হয় তাহলে বলতে হবে-এই সমাজের জন্য বিশ্ববিদ্যালয়ের আর কোনও প্রয়োজনীয়তা অবশিষ্ট নেই। বুক চিতিয়ে দাঁড়িয়ে প্রশ্ন করার কৌতুহলী বেয়াদবেরা অদৃশ্য হওয়ার সাথে সাথেই বিশ্ববিদ্যালয় মরা কড়িকাঠে পরিণত হবে-এখানে আর কোনও নতুন জ্ঞান সৃষ্টি হবে না। এই পরিস্থিতি ব্যাখ্যা করতে গিয়ে শ্রদ্ধেয় যতীন সরকার একদা বলেছিলেন-বিশ্ববিদ্যালয় এখন আর বিশ্ব বিদ্যার আলয় নয়, এটা হচ্ছে বিশ্ব বিদ্যা লয়। অর্থাৎ এখানে বিশ্ব বিদ্যা লয় প্রাপ্ত হয়। বিকৃত উন্নয়ন আর ক্ষুদ্র স্বার্থের ধুপকাষ্ঠে আত্মনিবেদন করা আমাদের বিশ্ববিদ্যালয়গুলো কী ঘুরে দাঁড়াতে পারবে আদৌ? নাকি কেবল বিশ্ব বিদ্যা লয় করেই চলবে? মৃত্যুর আগে এতোটুকু আশাবাদও কী অর্ঘ্য বিশ্বাসের চৈতন্যে জাগেনি? নাকি নিজের জীবন দিয়ে আমাদের চৈতন্যের দ্বার উন্মুক্ত করতে চেয়েছে-যেন আমরা ফিরে তাকাই, ঘুরে দাঁড়াই। বাংলাদেশ কি জানবে বিশ্ববিদ্যালয় কী আর অর্ঘ্য বিশ্বাস কে ছিল?